אין דעם פּאָליטישן פֿאָלקלאָר פֿון מדינת־ישׂראל ווערט שמעון פּערעס באַצייכנט ווי "דער מנצח אין די  פּובליק-טעסטן - די טעסטן פֿון דער עפֿנטלעכער מיינונג - און 'לוזער', פֿאַרלירער, אין די וואַלן". דאָס איז אויך געשען מיט זײַן פּרוּוו מיט זיבן יאָר צוריק אויסגעוויילט צו ווערן ווי דער פּרעזידענט פֿון ישׂראל. כאָטש אַ גרויסע מערהייט פֿון די כּנסת-דעפּוטאַטן האָבן אים פֿאַרזיכערט, אַז זיי וועלן שטימען פֿאַר אים אין דער געהיימער אָפּשטימונג - האָט אים אָבער די זעלבע "מערהייט" פֿאַרראַטן און אויסגעוויילט (מיט אַן איבערוואָג פֿון 7 שטימען) דעם קעגן-קאַנדידאַט, משה קצבֿ פֿון "ליכּוד".